Hy het aanvanklik begin met ’n tuindienste, maar gou besef dat daar ’n aanvraag is vir boomsnoei- en sloping.
Hy vertel dat die ondervinding wat hy opgedoen het gedurende sy diensjare as brandweerman hy sy kennis van toue en lere en die gebruik van kettingsae by rampe en storms, handig kon gebruik met die skuif na boomslopery.
Hy is baie trots op sy span wat hom die afgelope tien jaar ondersteun. Hierdie span word gelei deur Erick Chauke en ondersteun deur raakvatters soos Johannes Tshehla en Joseph Mahudu.
Hy het in detail inligting gegee oor watter indringerplante en -bome (ka-tegorie een) nie geplant mag word nie.
Daar is byvoorbeeld die Luisboom, Kanferboom en die Maanblom waarvoor jy ’n boete van tot R10 000 of twee jaar gevangenisstraf (of beide) opgelê kan word as jy gevang word dat jy dit plant of invoer.
As jy ’n klein erf het soos in ’n meenthuiskompleks, raai Francois jou aan om baie selektief te wees as jy ’n boom aanplant. Aggressiewe groeiers groei wel vinnig, maar kan later groot en duur probleme veroorsaak.
Hier kan die Bottelborsel, Heuningklokkies, “Trots van Indië” en selfs Berkebome aanbeveel word. Selfs ’n vrugteboom soos ’n suurlemoen kan as skaduboom gebruik word met die bonus van vrugte.
Vir groot tuine is daar groot skadubome soos die Karob wat aanbeveel kan word. Dit is immergroen, het donkergroen blare en het ’n penwortelstelsel. Die boom kan, soos die Olienhout, mooi gesnoei word.